18-jarige in aanval op kleinhoewe met mes gesteek | Netwerk24
Deur Andrea Küsel 04 Februarie 2019 10:45
'n Jong man van Noordwes het Sondagaand verskeie meswonde opgedoen toe twee mans hom op 'n kleinhoewe in Marikana aangeval het.
Albert Maritz. Foto: Verskaf
Albert Maritz (18) was omstreeks 18:00 alleen in die huis op die kleinhoewe toe hy glas hoor breek het.
Die kleinhoewe is op die Lonmin-myn se eiendom.
"Hy het van sy kamer af na die voorkant van die huis geloop. Hy is buitentoe en het 'n man by die venster gesien," sê sy pa, ook Albert.
Volgens hom het die man op sy seun afgestorm en 'n struweling het uitgebreek. Sy seun het nie besef dat daar nog 'n man was nie.
Die tweede man het hom drie keer in sy arm gesteek en twee keer gesny, waarna die aanvallers gevlug het.
"Albert het my gebel en ons het die myn se veiligheidsdienste ontbied. Die ambulans was binne vyf minute daar," sê sy pa.
Hy is hospitaal toe geneem waar hy steke gekry het, en is daarna ontslaan.
"Ons is besig om berading vir hom te reël. Hy is redelik geskok, maar hy het die hele situasie eintlik goed hanteer."